

**ตำรวจสอบสวนกลาง (CIB) ร่วม อย. บุก 6 มินิมาร์ท**

**แอบขายยา****และผลิตภัณฑ์สมุนไพรไม่ขออนุญาต ไร้เภสัชกร บางแห่งใช้ต่างด้าวจ่ายยา**

**กองบัญชาการตำรวจสอบสวนกลาง (CIB)** โดย พล.ต.ท.จิรภพ ภูริเดช ผบช.ก., พล.ต.ต.ณัฐศักดิ์ เชาวนาศัย, พล.ต.ต.โสภณ สารพัฒน์ รอง ผบช.ก., **เจ้าหน้าที่ตำรวจ บก.ปคบ.** โดยการสั่งการของ พล.ต.ต.พัฒนศักดิ์ บุบผาสุวรรณ ผบก.ปคบ., พ.ต.อ.อนุวัฒน์ รักษ์เจริญ, พ.ต.อ.ชัฏฐ นากแก้ว, พ.ต.อ.สำเริง อำพรรณทอง, พ.ต.อ.พัฒนพงศ์ ศรีพิณเพราะรอง ผบก.ปคบ., พ.ต.อ.วีระพงษ์ คล้ายทอง ผกก.4 บก.ปคบ., **สำนักงานคณะกรรมการอาหารและยา** โดย นพ.สุรโชค ต่างวิวัฒน์ เลขาธิการคณะกรรมการอาหารและยา, ภก.เลิศชาย เลิศวุฒิ รองเลขาธิการคณะกรรมการอาหารและยา **ร่วมปฏิบัติการตรวจค้นร้าน“THAILAND 100 BAHT SHOP” ซึ่งมีอยู่หลายสาขา จำหน่ายสินค้าทั่วไป ลักลอบขายยาและผลิตภัณฑ์สมุนไพร โดยไม่ได้รับอนุญาต จับกุมผู้ต้องหาที่ไม่ใช่เภสัชกร จำนวน 5 ราย รวมตรวจยึดของกลาง จำนวน 351 รายการ จำนวนกว่า 5,382 ชิ้น**

**พฤติการณ์กล่าวคือ** สืบเนื่องจากกองบังคับการปราบปรามการกระทำความผิดเกี่ยวกับการคุ้มครองผู้บริโภค (บก.ปคบ.) ได้รับการประสานงานจากสำนักงานคณะกรรมการอาหารและยา (อย.) ว่า ได้รับเรื่องร้องเรียนว่ามีร้านค้า “THAILAND 100 BAHT SHOP” ซึ่งมีอยู่หลายสาขา สงสัยว่ามีการขายยาและผลิตภัณฑ์สมุนไพรโดยไม่มีใบอนุญาต อย. เมื่อเจ้าหน้าที่ตำรวจลงพื้นที่ทำการตรวจสอบพบว่ามีการลักลอบขาย
ยาแผนปัจจุบันและผลิตภัณฑ์สมุนไพร ให้ประชาชนทั่วไปโดยไม่ได้รับอนุญาตและไม่มีเภสัชกรอยู่ปฏิบัติการจริง

ในวันที่ 6 มิถุนายน 2568 บก.ปคบ และ อย. ได้เข้าร่วมตรวจสอบ **ผลการตรวจสอบพบร้าน THAILAND 100 BAHT SHOP พบมีการขายยาและผลิตภัณฑ์สมุนไพรโดยไม่ได้รับอนุญาต** ภายในพื้นที่จตุจักร และประตูน้ำ กรุงเทพมหานคร **จำนวน 6 จุด** ดังนี้

1. ร้าน 100 บาท ช็อปไทยแลนด์แพลตินั่ม (G1) ภายในตลาดนัดจตุจักร แขวงลาดยาว เขตจตุจักร กรุงเทพมหานคร ตรวจยึดยาแผนปัจจุบัน 42 รายการ จำนวน 756 ชิ้น และผลิตภัณฑ์สมุนไพร 11 รายการ จำนวน 359 ชิ้น จับกุมตัว น.ส.นงค์ลักษณ์ฯ (สงวนนามสกุล) พนักงานของร้าน ซึ่งขายยาโดยไม่ใช่เภสัชกร
ในข้อหา “ขายยาแผนปัจจุบันโดยไม่ได้รับอนุญาต, มิได้เป็นผู้ประกอบวิชาชีพเภสัชกรรมทำการประกอบวิชาชีพเภสัชกรรมหรือแสดงด้วยวิธีใด ๆ ให้ผู้อื่นเข้าใจว่าตนเป็นผู้มีสิทธิประกอบวิชาชีพดังกล่าว โดยมิได้ขึ้นทะเบียนและรับใบอนุญาต ตาม พ.ร.บ.ประกอบวิชาชีพเภสัชกรรม พ.ศ. 2537

2. ร้าน 100 BAHT SHOP ภายในตลาดนัดจตุจักร โครงการ 21 ถนนกำแพงเพชร 2 แขวงลาดยาว
เขตจตุจักร กรุงเทพมหานคร ตรวจยึดยาแผนปัจจุบัน 45 รายการ จำนวน 443 ชิ้น และผลิตภัณฑ์สมุนไพร 9 รายการ จำนวน 225 ชิ้น ผลิตภัณฑ์ยาสมุนไพรไม่มีทะเบียน 3 รายการ จำนวน 20 ชิ้น จับกุมตัวน.ส.ชนิสราฯ (สงวนนามสกุล) พนักงานของร้านซึ่งขายยาโดยไม่ใช่เภสัชกร ในข้อหา “ขายผลิตภัณฑ์สมุนไพรโดยไม่ได้
รับอนุญาต” ตาม พ.ร.บ. สมุนไพร พ.ศ. 2562

3. ร้าน 100 บาท ช็อปไทยแลนด์แพลตินั่ม (G2) ถนนกำแพงเพชร 2 แขวงลาดยาว เขตจตุจักร กรุงเทพ ตรวจยึดยาแผนปัจจุบัน 55 รายการ จำนวน 464 ชิ้น และผลิตภัณฑ์สมุนไพร 14 รายการ จำนวน 245 ชิ้น จับกุมตัว Miss.THIRI อายุ 27 ปี สัญชาติพม่า พนักงานของร้านซึ่งขายยาโดยไม่ใช่เภสัชกรในข้อหา “ขายยา
แผนปัจจุบันโดยไม่ได้รับอนุญาต, มิได้เป็นผู้ประกอบวิชาชีพเภสัชกรรม ทำการประกอบวิชาชีพเภสัชกรรมหรือแสดงด้วยวิธีใด ๆ ให้ผู้อื่นเข้าใจว่าตนเป็นผู้มีสิทธิประกอบวิชาชีพดังกล่าว โดยมิได้ขึ้นทะเบียนและรับใบอนุญาต ตาม พ.ร.บ. ประกอบวิชาชีพเภสัชกรรม พ.ศ. 2537 เป็นบุคคลต่างด้าวทำงานโดยไม่มีใบอนุญาตทำงานหรือทำงานนอกเหนือจากที่มีสิทธิจะทำได้

4. ร้าน THAILAND 100 BAHT SHOP ภายในโครงการ 6 ตลาดนัดจตุจักร แขวงลาดยาว เขตจตุจักร กรุงเทพมหานคร ตรวจยึดยาแผนปัจจุบัน 51 รายการ จำนวน 795 ชิ้น และผลิตภัณฑ์สมุนไพร 12 รายการ จำนวน 174 ชิ้น ผลิตภัณฑ์ยาสมุนไพรไม่มีทะเบียน 1 รายการ จำนวน 20 ชิ้น

5. ร้าน THAILAND 100 BAHT SHOP ภายในศูนย์การค้าย่านประตูน้ำ แขวงถนนเพชรบุรี เขตราชเทวี กรุงเทพมหานคร ตรวจยึดยาแผนปัจจุบัน 24 รายการ จำนวน 278 ชิ้น และผลิตภัณฑ์สมุนไพร 12 รายการ จำนวน 125 ชิ้น ผลิตภัณฑ์ยาสมุนไพรไม่มีทะเบียน 1 รายการ จำนวน 7 ชิ้น จับกุมตัว MISS YUYA อายุ 22 ปี สัญชาติเมียนมาร์ พนักงานของร้านซึ่งขายยาโดยไม่ใช่เภสัชกรในข้อหา “ขายยาแผนปัจจุบันโดยไม่ได้รับอนุญาต, มิได้เป็นผู้ประกอบวิชาชีพเภสัชกรรมทำการประกอบวิชาชีพเภสัชกรรมหรือแสดงด้วยวิธีใด ๆ ให้ผู้อื่นเข้าใจว่าตนเป็นผู้มีสิทธิประกอบวิชาชีพดังกล่าว โดยมิได้ขึ้นทะเบียนและรับใบอนุญาต ตาม พ.ร.บ. ประกอบวิชาชีพเภสัชกรรม พ.ศ.2537 เป็นบุคคลต่างด้าวซึ่งได้รับอนุญาตให้อยู่ในราชอาณาจักรเป็นการชั่วคราว ประกอบอาชีพโดยไม่ได้รับอนุญาต, เป็นบุคคลต่างด้าวทำงานโดยไม่มีใบอนุญาตทำงาน

6. ร้าน 100 บาท ช็อปไทยแลนด์ ใกล้ศูนย์การค้าย่านประตูน้ำ แขวงถนนเพชรบุรี เขตราชเทวี กรุงเทพมหานคร ตรวจยึดยาแผนปัจจุบัน 52 รายการ จำนวน 1,096 ชิ้น และผลิตภัณฑ์สมุนไพร 19 รายการ จำนวน 459 ชิ้น ผลิตภัณฑ์ยาสมุนไพรไม่มีทะเบียน 1 รายการ จำนวน 10 ชิ้น จับกุมตัว MISS. PANH (ปัน) อายุ 24 ปี สัญชาติลาว พนักงานของร้านซึ่งขายยาโดยไม่ใช่เภสัชกรในข้อหา “ขายยาแผนปัจจุบันโดยไม่ได้
รับอนุญาต, มิได้เป็นผู้ประกอบวิชาชีพเภสัชกรรมทำการประกอบวิชาชีพเภสัชกรรมหรือแสดงด้วยวิธีใด ๆ
ให้ผู้อื่นเข้าใจว่าตนเป็นผู้มีสิทธิประกอบวิชาชีพดังกล่าว โดยมิได้ขึ้นทะเบียนและรับใบอนุญาต ตาม พ.ร.บ.ประกอบวิชาชีพเภสัชกรรม พ.ศ. 2537 และเป็นบุคคลต่างด้าวได้รับอนุญาตให้ทำงาน ทำงานนอกเหนือจากที่
มีสิทธิทำได้

รวมตรวจยึดของกลาง จำนวน 351 รายการ จำนวนกว่า 5,382 ชิ้น มูลค่ากว่า 260,000 บาท
ยาแผนปัจจุบัน 269 รายการ จำนวน 3,832 ชิ้น, และผลิตภัณฑ์สมุนไพร 82 รายการ จำนวน 1,483 ชิ้น ผลิตภัณฑ์สมุนไพรไม่ขึ้นทะเบียน 6 รายการ จำนวน 67 ชิ้น ส่งพนักงานสอบสวน กก.4 บก.ปคบ. ดำเนินคดี

จากการสืบสวนขยายผล พบว่าร้านขายของทั้ง 6 ร้าน มีเจ้าของเครือข่ายเป็นบุคคลเดียวกัน
โดยจะเลือกทำเลเปิดร้านอยู่ในศูนย์การค้าย่านจตุจักร และประตูน้ำ ซึ่งมีประชาชนและนักท่องเที่ยวชาวต่างชาติแวะเวียนเข้ามาเพื่อซื้อของฝากเพื่อให้ง่ายต่อการลักลอบจำหน่ายโดยไม่มีเภสัชกร แต่มีการลักลอบขายยาแผนปัจจุบัน ยาอันตราย และผลิตภัณฑ์สมุนไพร โดยไม่ได้ขออนุญาตเปิดร้านขายยา

**เบื้องต้นการกระทำดังกล่าวเป็นความผิดตาม**

1. กรณีผู้ขายยาโดยไม่ใช่เภสัชกร **จะมีความผิดตาม พ.ร.บ. วิชาชีพเภสัชกรรม พ.ศ. 2537**

**- ฐาน “ประกอบวิชาชีพเภสัชกรรมหรือแสดงด้วยวิธีใด ๆ ให้ผู้อื่นเข้าใจว่าตนเป็นผู้มีสิทธิประกอบวิชาชีพดังกล่าว โดยมิได้ขึ้นทะเบียนและรับใบอนุญาต”** ต้องระวางโทษจำคุกไม่เกิน
3 ปี หรือปรับไม่เกิน 30,000 บาท หรือทั้งจำทั้งปรับ

2. กรณีผู้ขายยาโดยไม่ใช่เภสัชกร และเจ้าของกิจการ จะมีความผิดเพิ่มเติมตาม **พ.ร.บ. ยา พ.ศ. 2510**

 - **ฐาน “ขายยาโดยไม่ได้รับอนุญาต”** ต้องระวางโทษจำคุกไม่เกิน 5 ปี และปรับไม่เกิน 10,000 บาท

3. กรณีขายผลิตภัณฑ์สมุนไพร จะมีความผิดตาม พ.ร.บ. ผลิตภัณฑ์สมุนไพร พ.ศ. 2562

* ฐานขายผลิตภัณฑ์สมุนไพรโดยไม่ได้รับอนุญาต ต้องระวางโทษจำคุกไม่เกิน 3 ปี หรือปรับไม่เกินสามแสนบาท หรือทั้งจำทั้งปรับ
* ฐานขายผลิตภัณฑ์สมุนไพรที่ไม่ได้ขึ้นทะเบียน ไม่ได้แจ้งรายละเอียด หรือไม่ได้จดแจ้ง ต้องระวางโทษจำคุกไม่เกิน 1 ปี หรือปรับไม่เกินหนึ่งแสนบาท หรือทั้งจำทั้งปรับ

4. กรณีผู้ขายที่เป็นชาวต่างชาติ จะมีความผิดเพิ่มเติมตาม

-  **พ.ร.ก.การบริหารจัดการการทำงานของคนต่างด้าว พ.ศ.2510 ฐาน “เป็นบุคคลต่างด้าวทำงานโดยไม่มีใบอนุญาตทำงานหรือทำงานนอกเหนือจากที่มีสิทธิจะทำได้”** ต้องระวางโทษปรับตั้งแต่ห้าพันบาทถึงห้าหมื่นบาท และเมื่อได้ชำระค่าปรับแล้ว ให้ส่งคนต่างด้าวผู้นั้นกลับออกไปนอกราชอาณาจักรโดยเร็ว

**เภสัชกรเลิศชาย เลิศวุฒิ** **รองเลขาธิการคณะกรรมการอาหารและยา** กล่าวว่า ขอย้ำเตือนผู้บริโภคให้ระมัดระวังในการเลือกซื้อผลิตภัณฑ์สุขภาพ โดยเฉพาะผลิตภัณฑ์ยาและผลิตภัณฑ์ยาสมุนไพร ซึ่งจากการจับกุมพบผลิตภัณฑ์สมุนไพรไม่ขึ้นทะเบียน ซึ่งอาจใช้ไม่ได้ผลในการรักษา หรืออาจปนเปื้อนจากการผลิตที่ไม่ได้มาตรฐาน จึงขอย้ำเตือนพี่น้องประชาชนว่า ผลิตภัณฑ์สมุนไพร อาหาร ยา เครื่องสำอาง จะต้องได้รับอนุญาตจากสำนักงานคณะกรรมการอาหารและยา (อย.) ก่อนจำหน่าย โดยสามารถดูเลขทะเบียนหรือเครื่องหมาย อย. ได้ที่ฉลากสินค้า ควรซื้อจากร้านค้าที่มีหลักแหล่งแน่นอน สำหรับการซื้อผลิตภัณฑ์ยาและผลิตภัณฑ์สมุนไพร ต้องซื้อจากร้านที่ได้รับอนุญาตจาก อย.หรือ สสจ. ซึ่งจะมีเภสัชกรหรือผู้มีหน้าที่ปฏิบัติการในร้านคอย
ให้คำแนะนำในการเลือกใช้ยาหรือผลิตภัณฑ์สมุนไพร ให้ถูกต้องตรงตามอาการหรือโรคที่ต้องรักษา หรือการจ่ายยาตามการตรวจวินิจฉัยและสั่งจ่ายโดยแพทย์เท่านั้น เพื่อความปลอดภัยต่อสุขภาพของพี่น้องประชาชน

ทั้งนี้ผู้บริโภคสามารถตรวจสอบผลิตภัณฑ์สุขภาพที่ได้รับอนุญาตจาก อย. ได้ที่ www.fda.moph.go.th และ Line@FDAThai หากพบผลิตภัณฑ์ที่ต้องสงสัยหรือไม่ได้รับอนุญาต สามารถแจ้งได้ที่สายด่วน อย.1556 หรือผ่าน Email: 1556@fda.moph.go.th Line@FDAThai, Facebook: FDAThai หรือ ตู้ปณ.1556 ปณฝ.กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

**พล.ต.ต.พัฒนศักดิ์ บุบผาสุวรรณ ผบก.ปคบ.** กล่าวฝากความห่วงใยมายังพี่น้องประชาชนว่า ยารักษาโรคจะต้องซื้อภายใต้คำแนะนำจากผู้มีความรู้ทางเภสัชกรรม ซึ่งจากการตรวจสอบในครั้งนี้พบพฤติการณ์
ร้านดังกล่าวข้างต้น เป็นการขายยาแผนปัจจุบัน และผลิตภัณฑ์สมุนไพรโดยบุคคลที่ไม่มีความรู้ด้านเภสัชกรรม
ซึ่งอาจเกิดอันตรายถึงแก่ชีวิตได้ ทั้งนี้ขอความร่วมมือร้านค้ามินิมาร์ทและร้านค้าโดยทั่วไป หากจะจำหน่าย
ยาแผนปัจจุบันต้องได้รับอนุญาตและมีเภสัชกรเป็นผู้ขาย มิฉะนั้นจะมีความผิดตามกฎหมาย และฝาก
ความห่วงใยมายังพี่น้องประชาชนว่าว่ายาคือหนึ่งในปัจจัยสี่ ที่ใช้เพื่อรักษาโรคหรือบรรเทาอาการเจ็บป่วยจำเป็นอย่างยิ่งที่จะต้องใช้อย่างถูกวิธีและได้รับคำแนะนำในการใช้อย่างละเอียด จากผู้ประกอบวิชาชีพเภสัชกรรม โดยเฉพาะยาอันตรายและยาควบคุมพิเศษซึ่งจะต้องใช้อย่างระมัดระวังตามใบสั่งของแพทย์ เท่านั้น หากพี่น้องประชาชนพบเห็นร้านขายยาใดมีพฤติกรรมในการใช้พนักงานขายยาที่ไม่ใช่ผู้ประกอบวิชาชีพเภสัชกรรมหรือการกระทำความผิดกฎหมายในลักษณะอื่นใดสามารถแจ้งเบาะแสได้ที่สายด่วน ปคบ.1135 หรือ เพจ ปคบ.เตือนภัยผู้บริโภคได้ตลอดเวลา

**“การเผยแพร่ข่าวเป็นไปเพื่อประโยชน์สาธารณะของประชาชน**

**ให้รู้เท่าทันภัยอันตรายรูปแบบต่างๆ ที่เกิดขึ้น เพื่อสร้างการตระหนักรู้เป็นวงกว้าง
ทั้งนี้ ผู้ต้องหาหรือจำเลยยังเป็นผู้บริสุทธิ์ ตราบใดที่ศาลยังไม่มีคำพิพากษาถึงที่สุด**

**ดังนั้น สำหรับการเผยแพร่ข่าวของสื่อมวลชน ขอให้พิจารณาถึงประโยชน์และสิทธิของผู้ต้องหาข้างต้น”**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*
**วันที่เผยแพร่ข่าว 11 มิถุนายน 2568 ข่าวแจก 162 / ปีงบประมาณ พ.ศ. 2568**